作者:李白
標題:草創大還，贈柳官迪
內容:天地為橐鑰，周流行太易。造化合元符，交媾騰精魄。自然成妙用，孰知其指的。羅絡四季間，綿微無一隙。日月更出沒，雙光豈雲只。奼女乘河車，黃金充轅軛。執樞相管轄，摧伏傷羽翮。朱鳥張炎威，白虎守本宅。相煎成苦老，消鑠凝津液。彷彿明窗塵，死灰同至寂。搗冶入赤色，十二週律曆。赫然稱大還，與道本無隔。白日可撫弄，清都在咫尺。北酆落死名，南鬥上生籍。抑予是何者，身在方士格。才術信縱橫，世途自輕擲。吾求仙棄俗，君曉損勝益。不向金闕遊，思為玉皇客。鸞車速風電，龍騎無鞭策。一舉上九天，相攜同所適。